It-twelid ta' Mosè Kien hemm raġel mit-tribù ta' Levi, li ħa b'martu lil waħda min-nisel ta' Levi. Il-mara tqalet u wildet iben; billi rat li kien tifel sabiħ, żammitu moħbi għal tliet xhur. Meta ma setgħetx taħbih aktar, ħadet qoffa tal-papiru, dilkitha bil-qatran u ż-żift, qiegħdet it-tifel fiha, u qegħditha qalb is-simar f'xatt ix-xmara Nil. Oħtu qagħdet ftit 'il bogħod biex tara x'se jiġrilu. Niżlet bint il-Fargħun biex tgħum fin-Nil, waqt li l-qaddejja tagħha kienu jitlajjaw fuq xatt ix-xmara. Hi lemħet il-qoffa f'nofs is-simar, u bagħtet qaddejja ġġibhielha. Malli fetħitha, rat it-tarbija; u t-tifel kien qiegħed jibki. Tħassritu u qalet: "Dan hu wieħed minn ulied l-Għebrej." U oħt it-tarbija qalet lil bint il-Fargħun: "Tridx immur insejjaħlek waħda mill-imreddgħa tal-Għebrej biex treddagħlek it-tarbija?" U bint il-Fargħun wieġbet: "Mur!" U x-xbejba marret u sejħet lil omm it-tarbija. U qaltilha bint il-Fargħun: "Ħu 'l din it-tarbija u reddagħhieli, u jiena nħallsek kemm ikun ħaqqek." U l-mara ħadet it-tarbija u reddgħetha. Meta t-tifel kiber, ħaditu għand bint il-Fargħun, li kienet tqisu tagħha, u semmietu Mosè , "għax," qalet, "salvajtu mill-ilma." Mosè f'Midjan Darba waħda Mosè, meta kiber, mar ħdejn ħutu u ra x-xogħol iebes tagħhom, u lemaħ lil wieħed Eġizzjan isawwat lil wieħed mill-Għebrej ħutu. Dar u ħares madwaru, ra li ma kien hemm ħadd, qatel l-Eġizzjan, u difnu fir-ramel. L-għada raġa' ħareġ u ra żewġt irġiel Għebrej jiġġieldu; u qal lill-ħati: "Għala qiegħed taħbat għal sieħbek?" U dan wieġbu: "Min qiegħdek kap u mħallef fuqna? Jaqaw trid toqtolni bħalma qtilt l-Eġizzjan?" Mosè beża' u qal: "Mela jafu b'din il-ħaġa." Malli l-Fargħun sama b'dan, fittex lil Mosè biex joqtlu; imma Mosè ħarab u mar fl-art ta' Midjan. Hemm qagħad bilqiegħda ħdejn bir. Il-qassis ta' Midjan kellu sebat ibniet; u dawn ġew jimlew l-ilma u mlew il-ħwat biex jisqu l-merħla ta' missierhom. Kif waslu r-rgħajja warrbuhom, imma Mosè qam u qabeż għalihom u sqielhom il-merħla tagħhom. Meta x-xebbiet marru għand missierhom, li kien jismu Regħwel , staqsiehom: "Kemm ġejtu kmieni llum? Għaliex?" U huma weġbuh: "Wieħed Eġizzjan ħelisna minn idejn ir-rgħajja u mlielna hu wkoll u sqielna n-nagħaġ." Missierhom staqsiehom: "Fejn hu? Għaliex ħallejtuh hemm lil dan ir-raġel? Sejħulu biex jiekol biċċa ħobż magħna." Mosè għoġbu li joqgħod ma' dak ir-raġel; u dan tah lil bintu Siffora b'martu. Din kellha tifel u semmietu Gersum; "għax," qal Mosè, "jien stranġier f'art barranija." Għadda ż-żmien u miet is-sultan tal-Eġittu; u wlied Iżrael bdew jitniehdu taħt il-jasar u jgħajtu. L-għajjat tagħhom mill-jasar wasal sa għand Alla. U Alla sama' l-krib tagħhom u ftakar fil-patt tiegħu ma' Abraham, ma' Iżakk u ma' Ġakobb. Alla xeħet ħarstu fuq ulied Iżrael u ra f'liema stat kienu.